เจบิกร่วมธสน.ปล่อยกู้ดอกต่ำรักษ์สิ่งแวดล้อม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — เจบิกจับมือ ธสน. ปล่อยกู้อนุรักษ์สิ่งแวดล้อม 
นายนริศ ชัยสูตร ประธานกรรมการธนาคารเพื่อการส่งออกและนำเข้าแห่งประเทศไทย (ธสน.) เปิดเผยว่า ธสน.จะร่วมมือกับธนาคารเพื่อความร่วมมือระหว่างประเทศของญี่ปุ่น (เจบิก) ปล่อยสินเชื่อให้ผู้ส่งออกเพื่ออนุรักษ์สิ่งแวดล้อม ซึ่งเป็นการตกลงหลังหารือกับนายฮิโรชิ วาตะนาเบะ กรรมการผู้จัดการและประธานเจ้าหน้าที่บริหารเจบิก ซึ่งเดินทางเยือนประเทศไทยเมื่อเร็วๆ นี้ 
ทั้งนี้ เจบิกจะปล่อยกู้ให้ ธสน.นำไปปล่อยกู้ต่อให้แก่โครงการลงทุนที่ช่วยส่งเสริมการเติบโตทางเศรษฐกิจ ควบคู่ไปกับการอนุรักษ์สิ่งแวดล้อมในเวลาเดียวกัน ซึ่งเป็นส่วนหนึ่งในการลดโลกร้อน และเป็นการสนับสนุนโครงการคาร์บอนเครดิต ที่จะส่งเสริมให้อุตสาหกรรมต่างๆ หันมาใส่ใจการรักษาสิ่งแวดล้อมมากขึ้น
นอกจากนี้ จะเป็นการส่งเสริมการค้าและการลงทุนระหว่างไทยกับญี่ปุ่น เพื่อเสริมสร้างความแข็งแกร่งทางเศรษฐกิจของ 2 ประเทศ และภูมิภาคเอเชีย
นายนริศ กล่าวว่า ธสน. เจบิก และธนาคารเพื่อการส่งออกและนำเข้าของประเทศในเอเชีย ซึ่งเป็นสมาชิก Asian EXIM Banks Forum มีกำหนดจะลงนามในความตกลงเพื่อการบริหารความเสี่ยงระหว่างกันในวันที่ 29 ก.ย.นี้ ณ กรุงโซล ประเทศเกาหลีใต้ เพื่อใช้ความตกลงดังกล่าวเป็นแผนแม่บทในการทำความตกลงทวิภาคีระหว่างธนาคารสมาชิกที่จะให้ บริการรับประกัน หรือรับประกันต่อระหว่างกัน จะสนับสนุนให้เกิดการค้าระหว่างประเทศ คือ ธนาคารหนึ่งจะเป็นผู้ให้สินเชื่อในรูปของเงินกู้ หรือการรับประกันแก่ผู้ส่งออก ผู้ซื้อ หรือสถาบันการเงิน โดยมีธนาคารอีกแห่งหนึ่งเป็นผู้รับประกัน หรือรับประกันต่อการให้สินเชื่อดังกล่าวตามสัดส่วนของมูลค่าสินค้าหรือบริการที่มีแหล่งกำเนิดสินค้ามาจากประเทศของตัวเอง